Karate Veľký Krtíš

Otvorený tréning karate
2025-12-30 16:30 - 18:00 (Europe/Bratislava)
Srdečne Vás pozývame na otvorený tréning karate – 30. 12. 2025, 16.30 – 18.00!
Príďte si s nami zacvičiť v utorok 30. 12. 2025 v čase 16.30 – 18.00 h do telocvične ZŠ na Poľnej, na záverečný tréning v tomto roku. Tréning je otvorený aj pre verejnosť, našich cvičencov, rodičov, príbuzných a priateľov klubu.
Budeme veľmi radi, ak medzi nami opäť uvidíme aj bývalých cvičencov, ktorí si s nami prídu zacvičiť, zaspomínať na aktívne časy a stráviť príjemný tréning v priateľskej atmosfére – tak ako kedysi.
Na cvičenie si prineste kimono alebo obyčajný športový úbor (tričko, dlhé tepláky, tenisky vhodné do telocvične) a teplý nápoj.
Spoločne sa rozlúčime so starým rokom v duchu karate, posilníme odhodlanie do nového roka a užijeme si príjemnú športovú atmosféru. Na záver tréningu sme pre Vás pripravili malé sladké prekvapenie.
Tešíme sa na Vás!

Majstrovstvá Slovenska v karate a kobudo
2025-11-22
Organizátorom je KK Goju ryu Levice, riaditeľom súťaže Mgr. Tomáš Valentík.

Nábor karate a čchi-kung
2025-10-01 16:30 - 19:30
Príďte na nábor KARATE a ČCHI-KUNG!
Milé deti a vážení rodičia, srdečne vás pozývame na náborové tréningy karate a čchi-kungu.
Chcete byť silnejší, rýchlejší a odvážnejší, alebo sa len udržať v dobrej kondícii? Športujte spoločne s nami. Tréningy sú určené pre všetky vekové kategórie, pre začiatočníkov aj pokročilých.

Streda 1. októbra 2025
Telocvičňa ZŠ Poľná, Veľký Krtíš

Karate: 16:30 – 18:00
Čchi-kung: 18:00 – 19:30

Športový úbor a teplý nápoj sú odporúčané.
Karate podporuje disciplínu, rýchlosť a kondíciu, zatiaľ čo čchi-kung rozvíja rovnováhu, vnútorný pokoj a energiu.
Doprajte si zdravý pohyb a nové zážitky. Tešíme sa na vás!

Slovenský pohár v karate a kobudo – Prievidza Cup
2025-09-27 09:00 - 17:00

Nábor nových cvičencov karate a čchi-kung
2025-09-08 16:30 - 19:30
Máte záujem o tieto skvelé sebaobranné a zdraviu prospešné športové aktivity? Pridajte sa k nám a pravidelne trénujte spolu s nami!
Srdečne vás pozývame na náborové tréningy karate a čchi-kung, ktoré sa uskutočnia 8. septembra 2025 v telocvični Základnej školy na Poľnej ulici vo Veľkom Krtíši.

Nábor karate o 16:30
Nábor čchi-kung o 18:00

Náborové tréningy sú zdarma a určené pre záujemcov všetkých vekových kategórií. Či ste úplní začiatočníci, alebo už máte skúsenosti, radi vás privítame!
Na cvičenie si prineste obyčajný športový úbor (tričko, dlhé tepláky, tenisky vhodné do telocvične) a teplé nápoje.
Príďte si vyskúšať nové výzvy, užiť si skvelú atmosféru a zlepšiť sa v týchto tradičných disciplínach!
Tešíme sa na vás!
Viac sa o nábore dočítate v časti „Nábor„.

Letné sústredenie karate
2025-08-09 - 2025-08-13
Vážení členovia a priaznivci karate,
srdečne Vás pozývame na letné sústredenie karate, ktoré sa bude konať v rekreačnom stredisku Turistický raj Podlesok v termíne od soboty 9. augusta do stredy 13. augusta 2025.
Sústredenie je otvorené pre všetkých samostatných členov klubu (bez sprievodu), mladšie deti v sprievode rodinných príslušníkov, ako aj pre celé rodiny, pokiaľ to kapacita strediska umožní. Rodinní príslušníci sú vítaní aj ako aktívni účastníci tréningov, ale môžu si tiež zorganizovať vlastný program.
Program podujatia:
Počas sústredenia sa môžete tešiť na intenzívne tréningy karate, zamerané na zdokonalenie techniky, kondície a sebadisciplíny. Ďalej sa budete venovať cvičeniam strečingu, ktoré prispejú k zlepšeniu flexibility, pohyblivosti kĺbov, krvného obehu a prietoku kyslíka do svalov. Súčasťou programu budú aj tréningy čchi-kungu na posilnenie imunity a harmonizáciu toku energie (čchi) v tele. Okrem toho sa môžete tešiť na outdoorové aktivity, túry a kúpanie vo vodnej nádrži Palcmanská Maša. V rámci sústredenia nebudú chýbať ani tímové hry a aktivity zamerané na posilnenie tímového ducha. Na záver dňa Vás čakajú večerné spoločenské aktivity, oddych pri táboráku a ďalšie prekvapenia.
Výdavky:
Členský poplatok za sústredenie je 30 €/osoba (účasť rodičov je bezplatná). Náklady na ubytovanie, stravu a dopravu si každý účastník hradí individuálne.
Ubytovanie a strava:
Deti do 15 rokov (vrátane): 120 € (detská porcia), dospelí 140 €. V uvedenom termíne môže byť cena zo strany poskytovateľa mierne upravená.
Miesto konania:
Turistický raj, Podlesok 638, Hrabušice, Slovenský raj. Ubytovanie je rezervované v dvoch chatkách Betka s celkovou kapacitou pre 20 osôb. Preto prosím, prihláste sa čo najskôr, aby ste si zabezpečili svoje miesto.
Prihlásenie:
Prihlásiť sa môžete najneskôr do 31. januára 2025 na email info@karatevelkykrtis.sk. V prihláške prosíme uveďte: mená prihlásených osôb, preferovaný typ stravy (plná penzia bez obmedzení) a v prípade detských porcií vek detí do 15 rokov vrátane. Ak máte záujem o vegetariánsku stravu označte to v prihláške. Doprava bude zabezpečená vlastnými vozidlami, vyznačte prosím počet voľných miest v aute.
Dôležité informácie:
Začiatok sústredenia je 9. augusta 2025 (príchod v dopoludňajších hodinách) a jeho koniec je 13. augusta 2025 (odchod po obede). Rozpis tréningov, podrobný program sústredenia a zoznam potrebných vecí budú zaslané účastníkom po ich prihlásení. Členovia KST sú poistení, ostatným účastníkom odporúčame poistenie na horské aktivity. Doprava bude zabezpečená vo vlastnej réžii účastníkov, využitie voľných miest v autách je vítané. Strava: plná penzia s možnosťou úpravy jedál podľa individuálnych potrieb (napr. vegetariánska strava). Pre celé rodiny je možnosť samostatne si objednať ubytovanie a stravovanie. Bližšie informácie na: www.turistickyraj.sk. V prípade akýchkoľvek otázok nás neváhajte kontaktovať. Radi vám poskytneme ďalšie informácie.
Tešíme sa na Vašu účasť a veríme, že sústredenie bude skvelou príležitosťou na zlepšenie Vašich schopností v karate, ale aj na oddych a nezabudnuteľné chvíle strávené s priateľmi a rodinou v prekrásnom prostredí Slovenského raja.

Letný seminár okinawského karate a kobudo
2025-07-22 - 2025-07-28

Klubové skúšky stupňa technickej vyspelosti v karate
2025-06-28
Vážení cvičenci a milí rodičia,
oznamujeme vám, že v sobotu 28. júna 2025 v čase od 16.00 do 19.00 hod. sa uskutočnia skúšky technickej vyspelosti v karate, ktoré predstavujú dôležitý krok na ceste každého začínajúceho aj pokročilého karatistu.
Skúšky sú určené aj pre deti, ktoré navštevujú prípravku na karate a aktívne sa zúčastňujú tréningového procesu. Pre týchto najmladších cvičencov je skúška prispôsobená ich úrovni – prebieha hravou a motivujúcou formou, pričom sa hodnotí ich snaha, základné pohybové návyky a osvojené základy karate.
Do skúšok zostáva už len niekoľko tréningov – využite ich naplno!
Každý tréning je príležitosťou doladiť techniku, posilniť sebadôveru a pripraviť sa na tento významný deň. Vaša snaha, disciplína a vytrvalosť sa určite vyplatia.
Ústroj na skúšky:
Pre deti v prípravke sa, prosím, informujte o vhodnom ústroji priamo u trénera. Pre ostatných cvičencov platí: čisté kimono a opasok podľa aktuálneho technického stupňa.
Tešíme sa na vašu účasť a prajeme veľa úspechov!

XXVIII SLOVAKIA OPEN 2025
2025-06-07

Slovenský pohár v karate a kobudo 1. kolo
2025-05-04
Pozývame vás na 1. kolo Slovenského pohára v karate a kobudo.
Miesto: Športová hala Malina, Sasinkova 901/2 Malacky
Termín: 4. 5. 2025 – nedeľa
Hlavný rozhodca: Mgr. Daniel Baran
Riaditeľ súťaže: Kristína Huščavová
Pravidlá: WUKF s úpravou SFKaBU
Informácie: Kristína Huščavová – tel.: 0918 272 404 Mgr. Adam Musil – tel.: 0949 169 145
Štartovné: Jednotlivci: 10€ Družstvá: 15€
Časový harmonogram:
07:30 – 09:00 registrácia
08:30 – 08:50 porada rozhodcov
08:40 – 08:50 porada coachov
09:00 začiatok súťaže
Pozvánka na Slovenský pohár v karate a kobudo v pdf formáte

Klubový seminár Kobudo
2025-03-15 15:00 - 18:00
Srdečne vás pozývame na trojhodinový intenzívny seminár kobudo, vhodný pre začiatočníkov aj mierne pokročilých. Ak sa chcete naučiť základy kobudo, osvojiť si techniku práce s palicou ako sebaobranným prostriedkom alebo zdokonaliť princípy kata Kaaten no kun, tento seminár je práve pre vás!
Termín:
Dátum: sobota 15. marca 2025
Čas: 15:00 – 18:00
Miesto: telocvičňa Základnej školy na Poľnej ulici vo Veľkom Krtíši
Čo si priniesť?

Chuť učiť sa a objavovať krásu tradičného okinawského Ryuei-ryu kobudo.
Palicu Bo – na začiatok postačí drevená palica s hrúbkou 2 – 3 cm, ktorá je približne o 10 cm vyššia ako vaša výška (napríklad hladko opracované drevené porisko).
Pohodlné športové oblečenie – tričko, dlhé tepláky, tenisky vhodné do telocvične.
Teplý nápoj.

Členský príspevok na podporu činnosti klubu za seminár je 10 € na osobu.
Program:

Krátka rozcvička a strečing.
Základné techniky práce s palicou na mieste aj v pohybe.
Nácvik kata Kaaten no kun.

Tešíme sa na vašu účasť!
Klubový seminá Kobudo

Zimné kondičné sústredenie karate
2025-03-01 - 2025-03-02
Vážení členovia, priaznivci karate a milovníci zimných športov,
srdečne Vás pozývame na zimné kondičné sústredenie karate, ktoré sa bude konať v krásnom prostredí Kráľovej studne počas víkendu od soboty 1. marca do nedele 2. marca 2025.
Sústredenie je určené pre samostatných členov klubu (bez sprievodu), mladšie deti v sprievode rodičov, rodiny a záujemcov z radov verejnosti.
Program podujatia:
Sobota, 1. marca 2025: Výstup zo Starých Hôr cez Majerovú skalu na Krížnu, jeden z najkrajších vrcholov Veľkej Fatry. Túra bude ukončená na Horskom hoteli Kráľova studňa, kde bude zabezpečené ubytovanie. Podvečer je naplánovaný regeneračný tréning.
Nedeľa, 2. marca 2025: Ranná rozcvička a návrat späť po rovnakej trase. Dĺžka trasy v jednom smere je približne 5 až 6 hodín, s prevýšením okolo 1000 m.
Ubytovanie:
V turistickej časti máme rezervovaných 9 miest s vlastným spacákom za 22 €/osoba alebo s posteľným povlečením za 28 €/osoba. V hotelovej časti je cena 45 €/osoba vrátane raňajok, zatiaľ je tam dostatok voľných miest. Ďalší záujemcovia si ubytovanie musia objednať samostatne. Na hoteli nie je možné platiť platobnými kartami. Viac informácií nájdete na: www.kralovastudna.com.
Storno podmienky ubytovania: Hosť môže zrušiť rezerváciu bezplatne do 14 dní pred príchodom. V prípade zrušenia rezervácie v priebehu 14 dní pred príchodom bude účtovaná 50 % z celkovej ceny. V prípade no-show (nedostavenia sa na pobyt) bude účtovaná 100 % cena pobytu.
Výdavky:
Členský poplatok za sústredenie je 20 €/osoba (rodičia zdarma). Ubytovanie, stravu a dopravu si hradí každý účastník individuálne.
Dôležité informácie:
V prípade zimného počasia si zabezpečte vhodnú výbavu: turistické retiazkové mačky, lyžiarske okuliare, zimné oblečenie a obuv. Sledujte odporúčania HZS (Horská záchranná služba). Členovia KST sú poistení, ostatným účastníkom odporúčame poistenie na horské aktivity. Pre členov klubu zapožičiavame turistické palice a snežnice zdarma (podľa dostupnosti). Ubytovanie, strava a doprava bude zabezpečená vo vlastnej réžii účastníkov, využitie voľných miest v autách je vítané. Na hoteli je možné si objednať jedlo, na cestu odporúčame zobrať si teplé tekutiny a vhodné občerstvenie.
Prihlásenie:
Prihlásiť sa môžete najneskôr do 26. januára 2025 na email: info@karatevelkykrtis.sk.
Do prihlášky uveďte prosím: mená prihlásených osôb, typ ubytovania (turistická časť s vlastným spacákom, s posteľným povlečením alebo hotelová časť) a spôsob dopravy (vlastné vozidlo, príp. počet voľných miest v aute). Po prihlásení Vám zašleme ďalšie podrobnosti a zoznam odporúčaného vybavenia. Prihláste sa prosím čo najskôr, aby ste si zabezpečili svoje miesto. V prípade akýchkoľvek otázok nás neváhajte kontaktovať.
Tešíme sa na spoločné zážitky a nezabudnuteľný víkend v prírode!

Novoročný tréning karate a čchi-kungu
2025-01-01 16:30 - 18:00
Začnime nový rok aktívne, so zábavou a dobrou náladou!
Vážení rodičia a priatelia športu,
srdečne vás pozývame na otvorený novoročný tréning karate a čchi-kungu určený pre deti od 5 rokov, ich rodinných príslušníkov a všetkých, ktorí si chcú užiť aktívne chvíle plné pohybu a energie.
Tréning začneme karatistickou rozcvičkou a ľahkým strečingom. Následne si zacvičíme jednoduché čchi-kungové cvičenia na podporu imunity a na záver sa zabavíme rôznymi športovými a loptovými hrami. Nezáleží na vašej úrovni – zacvičí si každý!
Ťi-pen čchi-kung je základné čchi-kungové cvičenie na uvoľnenie napätia, posilnenie tela a zlepšenie sústredenia. Pomáha zlepšiť cirkuláciu čchi a podporuje energetickú rovnováhu v tele.
Ako sa hovorí: „Ako na Nový rok, tak po celý rok!“ Poďme spoločne podporiť svoje zdravie a načerpať energiu na celý rok 2025.
Tréning sa uskutoční 1. januára 2025 od 16:30 do 18:00 hod. v telocvični Základnej školy na Poľnej ulici vo Veľkom Krtíši. Do telocvične si prosím vezmite teplejšie, pohodlné športové oblečenie (viac vrstiev) a vhodnú športovú obuv. Nezabudnite na teplý nápoj na osvieženie.
Tešíme sa na spoločné chvíle plné pohybu, zábavy a radosti, ktoré potešia celú rodinu. Príďte s nami osláviť nový rok a odneste si úsmev a skvelú náladu!
Prajeme vám šťastný a úspešný nový rok plný radosti, zdravia a pokoja.

Karate tím Veľký Krtíš

Mikulášsky tréning
2024-12-06 16:30 - 18:00
Vážení rodičia, starí rodičia a priatelia karate,
srdečne vás pozývame na otvorený mikulášsky tréning karate! Tréning je vhodný pre deti od 5 rokov, ich rodiny, priateľov a každého, kto si chce skúsiť základy karate a zažiť príjemný čas s najbližšími. Spolu sa trochu rozhýbeme a nasajeme sviatočnú atmosféru.
Tréning sa uskutoční v telocvični Základnej školy na Poľnej ulici vo Veľkom Krtíši. Nezabudnite si vziať pohodlné športové oblečenie (tričko, dlhé tepláky), tenisky a dostatok tekutín.
Tešíme sa na každého z vás a veríme, že si spolu užijeme príjemné, aktívne chvíle!

Majstrovstvá Slovenska v karate a kobudo
2024-11-17 09:00 - 17:00
Srdečne vás pozývame na Majstrovstvá SR v karate a kobudo 2024.
Miesto: Športová hala na ul. Turecký rad 3918, Levice
Dátum: 17. 11. 2024

Prievidza Cup 2024 – Slovenský pohár v karate a kobudo
2024-09-28 09:00 - 15:00
Vás srdečne pozýva na 3. kolo Pohára federácie „PRIEVIDZA CUP 2024“ detí, mládeže a dospelých.
Organizátorom je FKŠ Prievidza.
Všetky organizačné pokyny nájdete v pdf pozvánke, ktorá sa zobrazí po kliknutí na obrázok:

Nábor nových členov
2024-09-09 16:30 - 18:00
Už v pondelok 09. septembra 2024 v čase od 16.30 h do 18.00 h pozývame nových záujemcov na nábor a ukážkový tréning karate. Cvičíme v telocvični Základnej školy na ulici Poľnej vo Veľkom Krtíši. Na trénovanie si treba priniesť obyčajnú športovú ústroj, tričko, dlhé tepláky a tekutiny.
Pre koho je nábor určený?
Nábor je určený pre prípravku – deti od 5 do 6 rokov a tiež ostatné deti od 6 rokov, mládež aj dospelých.
Na tréningoch karate môžete získať všestranné pohybové zručnosti a základy športového zápasu kumite. Neskôr sa zameriame na tradičné okinawské karate hlavne cez cvičebné zostavy kata, základy praktickej sebaobrany a v kobudo na cvičenia s tradičnými okinawskými zbraňami.
Viac sa o nábore dočítate v časti „Nábor“
